༈། །དབྱངས་ཅན་མའི་རིལ་བུ་སྒྲུབ་ཐབས་བཞུགས་སོ། ། ན་མཿསྭ་ར་སྭཏྱཻ། ། ལྕེ་དང་མགྲིན་པ་བདེ་བ་དང་། ། བློ་རྣོ་དྲན་པ་གསལ་བའི་ཐབས། ། ཨ་རུ་བ་རུ་སྐྱུ་རུ་ར། ། སྒྲོན་ཤིང་གོ་སྙོད་དུག་མོ་ཉུང་། ། ལུག་རུ་གསུམ་དང་སྤང་རྒྱན་དཀར། ། མཉམ་པར་བཏགས་ལ་ཚགས་སུ་བཙགས། ། ཀ་ར་སྦྲང་རྩིས་རིལ་བུ་བྱ། ། ལྟོ་སྟོང་རྣམས་སུ་ལེགས་པར་བསྟེན། ། ཞག་བདུན་ཟོས་པས་དིག་པ་དང་། ། ལྐུགས་པ་གླེན་པ་དག་ཀྱང་འཚོ། ། བཅུ་གཅིག་སྐད་བཟང་མགྲིན་པ་བདེ། ། ཉི་ཤུས་མི་བརྗེད་གཟུངས་ཐོབ་འགྱུར། ། ཟླ་བ་གཅིག་ཏུ་ཟོས་གྱུར་ན། ། བློ་ནི་མེ་དང་འདྲ་བར་འགྱུར། ། རབ་ཏུ་བསྟེན་ན་ཚེ་རིང་ཞིང་། ། རྒས་པའི་སྐྱོན་གྱིས་གཡོ་བ་མེད། ། རེས་གཟའ་ཕུར་བུ་དར་ཚེ་སྦྱར། ། རིལ་བུ་ཟ་དུས་རང་ཉིད་ནི། ། དབྱངས་ཅན་མ་ནི་སྐུ་མདོག་དཀར། ། ཞལ་གཅིག་ཕྱག་གཉིས་སྐྱིལ་ཀྲུང་བཞུགས། ། ཕྱག་གཡས་མཆོག་སྦྱིན་གཡོན་པ་ནི། ། བདུད་རྩིའི་བུམ་པ་ཐུགས་ཀར་འཛིན། ། རིན་ཆེན་རྒྱན་གྱིས་རྣམ་པར་བརྒྱན། ། དེ་ལྟ་བུར་ནི་བསྒོམས་ནས་ཀྱང་། རིལ་བུ་དག་ལ་སྔགས་བདུན་བཟླ། ། དེ་ནས་ཚུལ་བཞིན་བཟའ་བར་བྱ། སྔགས་ནི། ཨོཾ་ཙནྡྲ་གོ་མི་སལ་སལ་ཕྱེ་ཕྱེ་ཧཱུྃ་ཧཱུྃ་སྭཱ་ཧཱ། ། འདི་ནི་ཤིན་ཏུ་གསང་བའི་མན་ངག་སྟེ། པཎྜི་ཏ་འཇིགས་མེད་གྲགས་པས་དཔེ་མཁྱུད་མེད་པར་བཀོད་པའོ། །